શાળાજીવન દરમિયાન વિધાર્થીઓમાં માનસિક મક્કમતા આવે તે માટે ચોપડાઓમાં મહાપુરુષોના પ્રેરણાદાયી પ્રસંગો વર્ણવવામાં આવતા હોય છે. પરંતુ આજની ભાગદોડ ભરી અને સ્પર્ધાત્મક શૈલીવાળા જીવનધોરણે કાળા માથાના માનવીને માનસિક અને શારિરીક રીતે હતાશાની ગર્તામાં ધકેલી દીધો છે. બહુ ઓછા લોકો માનસિક મકકમતા કેળવીને આવી હતાશાની ગર્તામાંથી બહાર આવી શકે છે. ત્યારે વલસાડ તાલુકાના હરિયા ગામે રહેતાં શ્રીમતી મધુબહેન ગુણવંતરાય દેસાઇ નામના 77 વર્ષીય વૃધ્ધ મહીલાએ આખું આયખું અનેક શારીરીક અને માનસિક વિટંબનાઓ વેઠ્યાં બાદ જ્યારે લોકોએ તેમને હવે જીવી ન શકે તેમ કહી લખી વાળ્યાં હતા, તેવા સમયે તેમણે યોગશકિત દ્વારા પોતાના જીવનની દિશા જ નથી બદલી. પરંતુ સમાજના આવા તો અનેક લોકોને નિરાશાની ગર્તામાંથી બહાર આવવાની ગુરુચાવી બક્ષી છે.